钦定古今图书集成/理学汇编/文学典/第026卷 > 邹湛〈捷〉
## 钦定古今图书集成/理学汇编/文学典/第026卷 > 邹湛〈捷〉

按《晋书文苑传》，“湛字润甫，南阳新野人也。父轨，魏左
将军。湛少以才学知名，仕魏历通事郎、太学博士。泰
始初，转尚书郎。廷尉平，征南从事中郎。深为羊祜所
器重。入为太子中庶子。太康中，拜散骑常侍，出补渤
海太守，转太傅杨骏长史，迁侍中。骏诛，以僚佐免官。
寻起为散骑常侍、国子祭酒，转少府。元康末卒。所著”
诗及《论事议》二十五首，为时所重。初，湛尝见一人，自
称甄舒仲，馀无所言，如此非一。久之乃悟曰：“吾宅西
有积土败瓦，其中必有死人。甄舒仲者，予舍西土瓦
中人也。”检之果然，厚加敛葬，葬毕，遂梦此人来谢。子
捷，字太应，亦有文才，永康中为散骑侍郎。及赵王伦篡逆，捷与陆机等俱作禅文，伦诛，坐下廷尉，遇赦免。
后为太傅参军，永嘉末卒。